Boraro bo belaesega bo tlhakanetse dikobo le basetsanyana ba sekolo
Banna ba le bararo ba motse wa Khawa ba thusa mapodisi a Middlepits ka ditlhotlhomiso tsa dikgang tse pedi tsa go tlhakanela dikobo le basetsana ba dingwaga tse di kwa tlase ga lesome le boferabobedi. Mo puisanong le BOPA bosheng, Mookamela mapodise a Middlepits, Assistant Superintendent Kebadire Mmopi, a re ba begetswe dikgang tseo, kgwedi e e fetileng e le masome a mabedi le bosupa. A re monna mongwe wa dingwaga tse di masome a mararo le botlhano o ne a tshwarwa, a belaesega mo molatong wa go tlhakanela dikobo le mosetsana wa dingwaga tse di lesome le bobedi, yo eleng moithuti wa sekolo se se botlana. O tlhalositse fa monna yoo, a ne a ratana le mmangwanaagwe mosetsana, mme ba ne ba nna mmogo mo ntlung. Go belaesega fa erile rre yoo a fitlhela mokapelo wa gagwe a seo mo lwapeng, a tlhakanela dikobo le mosetsana yoo, mme ka lesego mosetsana o ne a kgona go tlhaba mokgosi, mme baagisanyi ba kgona go mo tswa thuso ba begela ba sepodisi. Mo kgannyeng e nngwe, Asst. Superintendent Mmopi a re ba tshegeditse banna ba le babedi, ba go belaesegang ba ne ba tlhakanela dikobo le mosetsana wa dingwaga tse di lesome le borataro, yo e leng moithuti wa Form 3, ka dinako tse di farologanyeng, fa dikolo di ne di tswetswe ka nako ya kiletso mesepele. A re banna bao ba emetse tsheko ba le mo kgolegelong, fa ditlhotlhomiso tsa mapodisi tsone di sa ntse di tsweletse. Assistant Superintendent Mmopi a re fa ba ka bonwa molato, banna bao ba ka atlholelwa dingwaga tse di sa feteng lesome le botlhano mo kgolegelong. O ne gape a kopa batsadi go tlhokomela bana, go ela tlhoko metsamao ya bone, le gone go bua le bone ba phuthulogile ka go ikgapha mo go tsa marato ba sa le babotlana, a re seo se ka kgoreletsa dithuto le go ba senyetsa bokamoso. 